b'\n_START_ARTICLE_\nIzzat\n_START_SECTION_\nHandling\n_START_PARAGRAPH_\nVennene Wasim, Riaz og Munawar vokser opp i Oslo i 1980-\xc3\xa5rene. De blir rekruttert til den pakistanske gjengen East Side Crew, ledet av br\xc3\xb8drene Saddiq og Khalim. I 1990-\xc3\xa5rene kjemper gjengen om kontrollen p\xc3\xa5 heroinmarkedet i Oslo. Hovedmotstanderen er \xc2\xabKula\xc2\xbb, en tidligere samarbeidspartner. Wasim slites etter hvert mellom familie, venner og kriminelle kollegaer; han havner i en konflikt om \xc3\xa6re og lojalitet, og kjemper mot n\xc3\xa5del\xc3\xb8se motstandere med tragiske konsekvenser.\n_START_SECTION_\nProduksjon\n_START_PARAGRAPH_\nIzzat (2005) er regiss\xc3\xb8r Ulrik Imtiaz Rolfsens spillefilmdebut. Han har tidligere regissert reklamefilmer og musikkvideoer, og senere filmene Varg Veum \xe2\x80\x93 Bitre blomster (2007) og Den siste revejakta (2008). Manus er skrevet av Rolfsen og Leon Bashir. Bashir har ogs\xc3\xa5 en mindre rolle i filmen. Filmen er produsert av John M. Jacobsen og Filmkameratene A/S._NEWLINE_Skuespillerne i filmen er i all hovedsak norsk-pakistanere. Deler av dialogen er p\xc3\xa5 panjabi med norske undertekster. Hovedrolleinnehaver Emil Marwa (Wasim) er vokst opp i London og snakker norsk, men med britisk aksent. Filmens regiss\xc3\xb8r og produsent besluttet derfor \xc3\xa5 dubbe deler av Marwas replikker, inkludert fortellestemmen. Stemmen tilh\xc3\xb8rer komikeren Zahid Ali, som er oppf\xc3\xb8rt som \xc2\xabkreativ konsulent\xc2\xbb i filmens rulletekst. Andre deler av filmen er ogs\xc3\xa5 dubbet.\n_START_SECTION_\nMottagelse\n_START_PARAGRAPH_\nFilmen fikk jevnt over gode anmeldelser i pressen, med 5 p\xc3\xa5 terningen i VG og Dagbladet. Den ble ogs\xc3\xa5 nominert i flere kategorier ved Amandaprisen 2006, blant annet til beste norske kinofilm og beste mannlige skuespiller. Jan S\xc3\xa6lid vant Kanonprisen for beste birolle som gangsteren \xc2\xabKula\xc2\xbb under Kosmorama, Trondheim internasjonale filmfestival, i 2006.'